Toiminta­peri­aate on molemmissa sama: VPN yhdistää laitteesi palvelimelle ja salaa liikenteen. Ero näiden välillä on se, mihin liikenne ohjataan. Työn­antajasi tarjoama VPN on sitä varten, että saat turvallisesti yhteyden laitteeltasi työn­antajasi verkkoon, tarvittaviin työ­kaluihin ja tietoihin. Nämä sijaitsevat jollakin palvelimella, johon VPN yhdistää sinut. Nämä resurssit eivät ole julkisia, eikä niihin lähtö­kohtaisesti pääse käsiksi ilman VPN:ää. Kaupallinen VPN taas yhdistää sinut palvelun­tarjoajasi palvelimelle, josta liikenteesi ohjataan eteenpäin internet­palveluihin. Tämä suojaa yksityisyyttäsi internetissä piilottamalla IP-osoitteesi ja salaamalla liikenteesi. Kaupallisen VPN:n avulla ei kuitenkaan voi ottaa yhteyttä työn­antajan verkkoon.